ചിത്രീകരണത്തിനിടെ ക്യാമറാമാന് തെങ്ങില് കുടുങ്ങി പാനൂര് ടെലിഫിലിം ചിത്രീകരണത്തിനിടയില് ദേഹാസ്വാസ്ഥ്യം അനുഭവപ്പെട്ട ക്യാമറാമാന് തെങ്ങില് കുടുങ്ങി. ഞായറാഴ്ച പകല് 12ന് മൊകേരി ആറ്റുപുറം പുഴക്കരയിലാണ് സംഭവം. തെങ്ങില്ക്കയറി സീന് ഷൂട്ട് ചെയ്യുന്നതിനിടയിലാണ് കല്ലിക്കണ്ടി ചെറ്റക്കണ്ടിയില് കെ കെ പ്രേംജിത്തി 30ന് രക്തസമ്മര്ദത്തില് വ്യതിയാനമുണ്ടായത്. ഒപ്പമുണ്ടായിരുന്ന അഭിനേതാവ് ഗംഗാധരന് പ്രേംജിത്തിനെ തെങ്ങിന്റെ മണ്ടയില് താങ്ങി നിര്ത്തി. പാനൂരില്നിന്നും അസി. സ്റ്റേഷന് ഓഫീസര് സി എം കമലാക്ഷന്റെ നേതൃത്വത്തില് അഗ്നിരക്ഷാസേന സംഘം സ്ഥലത്തെത്തി. കെ ദിവുകുമാര്, എം കെ ജിഷാദ് എന്നിവര് തെങ്ങില്ക്കയറി നെറ്റില് കുരുക്കി പ്രേംജിത്തിനെ താഴെ എത്തിച്ചു. പാനൂര് ആശുപത്രിയില് ചികിത്സ തേടി.